ดีไวน์ใน "ดีกรี" เทรนใหม่เจาะใจผู้บริโภค
โดย...เบ็ญจวรรณ รัตนวิจิตร
3 ส.ค. 2555

โดย...เบ็ญจวรรณ รัตนวิจิตร
ทุกวันนี้ด้วยพฤติกรรมของผู้บริโภคที่ซับซ้อนมากขึ้น ตามกระแสเทคโนโลยีที่เปลี่ยนแปลงไป กระบวนการสื่อสารเพื่อเข้าถึงผู้บริโภคต้องหาวิธีการใหม่ๆ ไม่ใช่แค่บอกผ่านสื่อเหมือนที่ผ่านมา และขณะนี้ทุกสิ่งสามารถเป็นเครื่องมือสื่อสารได้ หากได้รับการออกแบบ (ดีไซน์) ที่โดนใจกลุ่มเป้าหมาย
บริษัท เจดับบลิวที กรุงเทพ บริษัทโฆษณาในเครือดับบลิวพีพี เครือข่ายสื่อสารการตลาดชั้นนำของโลก ตัดสินใจเปิดตัว “ดีกรี” บริษัทดีไซน์อิสระ ที่ทำหน้าที่เป็นศูนย์กลางงานดีไซน์ของเจดับบลิวที โดยให้บริการแก่ลูกค้าของเจดับบลิวทีและลูกค้าดีกรีในภูมิภาคเอเชียตะวันออกเฉียงใต้และภูมิภาคอื่นๆ
บ๊อบ เฮคเคลแมน ประธานเจ้าหน้าที่บริหาร บริษัท เจดับบลิวที กรุงเทพ กล่าวว่า ขณะนี้มีความต้องการงานดีไซน์โซลูชันมากขึ้น ลูกค้าทั้งในไทยและในภูมิภาคต่างเล็งเห็นถึงความสำคัญและบทบาทที่มีมากขึ้นของงานดีไซน์ ในฐานะเครื่องมือเสริมการสื่อสารของแบรนด์ สอดรับกับพฤติกรรมของผู้บริโภคที่มีความต้องการประสบการณ์ (Experience) กับสินค้ามากขึ้น เป็นเทรนด์ที่เกิดขึ้นทั่วโลก
“กระแสงานดีไซน์เป็นสิ่งที่กำลังเกิดขึ้นทั่วโลก บ่งบอกถึงความต้องการผลิตภัณฑ์ที่มีความเรียบง่าย เพราะไลฟ์สไตล์ของคนเราทุกวันนี้มีความซับซ้อนขึ้น แต่ละคนมีหลายบทบาท มีเทคโนโลยีใหม่ๆ เกิดขึ้นมา งานดีไซน์จึงสามารถตอบโจทย์ผู้บริโภคที่มีความต้องการในผลิตภัณฑ์ที่ทำให้ทุกสิ่งทุกอย่างเรียบง่ายได้” เฮคเคลแมน กล่าว
ที่สำคัญ การแยกงานดีไซน์ออกมา ทำให้นักโฆษณาสามารถใช้ความสามารถของดีไซเนอร์ได้และเกิดอิทธิพลของงานดีไซน์อย่างเต็มที่ เพราะงานดีไซน์มีอิทธิพลสูงต่อแบรนด์ การเปลี่ยนภาพลักษณ์แบรนด์ก็มีอิทธิพลมากพอๆ กับการดูหนังโฆษณา 30 วินาที เช่นเดียวกัน ดังนั้นการแยกบริษัทออกมาทำให้ได้ใช้มุมมองของดีไซเนอร์ได้อย่างมีประสิทธิภาพ
ฮานส์ มูลเลอร์ ผู้อำนวยการบริหารฝ่ายความคิดสร้างสรรค์ของดีกรี กล่าวว่า สำหรับงานดีไซน์ในประเทศไทย เริ่มเห็นกระแสการเติบโตประมาณ 10 ปีแล้ว โดยเริ่มจากธุรกิจ โรงแรม การเกิดขึ้นของบูติกโฮเต็ลจำนวนมาก จากนั้นกระแสงานดีไซน์เริ่มมีอิทธิพลต่อวิถีชีวิตของคนมากขึ้น เช่น ร้านค้าห้างสรรพสินค้า ร้านอาหาร ต่างปรับเปลี่ยนตัวเองให้มีเอกลักษณ์มากขึ้น ตอนนี้สินค้าและบริการต่างๆ ต้องปรับเปลี่ยนแพ็กเกจจิง สร้างอัตลักษณ์ของตัวเองให้ออกมาชัดเจนมากขึ้น
“งานออกแบบทุกชิ้นนั้น ได้รับแรงบันดาลใจมาจากสิ่งที่เราเชื่อมากที่สุด ซึ่งก็คือความรู้สึกของเราเอง งานดีไซน์คือกุญแจสำคัญในทุกๆ ก้าวของแบรนด์ และเป็นตัวจุดชวนไอเดียอันยอดเยี่ยมสำหรับแบรนด์และแคมเปญต่างๆ” มูลเลอร์ กล่าว
คาร์ล คงขำ ผู้อำนวยการฝ่ายธุรกิจของดีกรี กล่าวว่า ดีกรีให้บริการด้านการสื่อสารแบบ 360 องศา คือ ให้คำปรึกษาด้านแบรนด์ การพัฒนาอัตลักษณ์ขององค์กร การออกแบบพื้นที่ร้านค้า นวัตกรรมบรรจุภัณฑ์ และงานออกแบบอินเตอร์แอ็กทีฟและ 3D โดยคำนึงถึงกลยุทธ์ในเชิงดีไซน์เป็นหลัก
ทั้งนี้ ได้รวบรวมทีมดีไซเนอร์และที่ปรึกษาแบรนด์ ซึ่งมีความสามารถและประสบการณ์มากมายในด้านการสร้างสรรค์โซลูชันงาน ออกแบบที่ได้ปรับมาเพื่อตอบโจทย์ประเด็นเฉพาะด้านต่างๆ ที่ลูกค้าได้เผชิญ ตั้งแต่ประเด็นด้านแบรนด์ในระยะยาวแล้วจนถึงกลยุทธ์ที่มีชั้นเชิงมากขึ้น
ดีกรีประกอบด้วยพนักงานทั้งหมด 18 คน ซึ่งมีภูมิหลังอันหลากหลาย ครอบคลุมทั้งงานด้านสถาปัตยกรรมแฟชั่น งานออกแบบผลิตภัณฑ์ งานออกแบบกราฟฟิก อีเวนต์ และงานโฆษณา ทั้งนี้ทีมงานของดีกรีได้สร้างสรรค์ผลงานมากมาย อาทิ งานออกแบบร้านค้าของเอปสัน สิงคโปร์ งานออกแบบผลิตภัณฑ์ของคลีเน็กซ์ ประเทศไทย รายงานประจำปีของธนาคารทหารไทย นอกจากนี้ยังได้ออกแบบสื่อสิ่งพิมพ์และสื่อโฆษณาที่ทันสมัยให้แก่ลูกค้าหลายราย อาทิ คอนเวิร์สและยูนิลีเวอร์
เฮคเคลแมน กล่าวว่า สำหรับปีนี้ดีกรีตั้งเป้าหมายการเติบโต 30% เพิ่มจากปีก่อนที่มีอัตราการเติบโตประมาณ 13% แต่สูงกว่าการให้บริการของเอเยนซีโฆษณาทั่วไป เพราะบริการทางด้านดีไซน์เป็นธุรกิจที่กำลังเติบโตอย่างรวดเร็ว ในอนาคตหากความต้องการงานบริการทางดีไซน์มีมากขึ้น อาจจะตั้งสาขาในต่างประเทศด้วยก็ได้